Folketing
2002-11-22

Med hensyn til nulspredning mener vi ikke, det er realistisk. GMO er kommet for at blive, og selv Greenpeace accepterer grænseværdier i stedet for nulværdier. Med hensyn til producentansvar arbejder vi på at få GMO-forhold ind i direktivet for miljøansvar. Når det gælder GMO, tegner der sig et tydeligere og tydeligere billede af, at GMO er en fordel for verdens befolkning. Flere og flere lande tilslutter sig dyrkning af GMO, og det er ikke hvilke som helst lande; det er USA, Canada, Kina, Australien, Indien, Argentina, Sydafrika, Rusland og lidt tættere på Frankrig, Spanien, Portugal, Bulgarien og Rumænien. Og ser man på, hvem der tillader forsøgsudsætninger, er det sådan, at snart sagt alle verdens lande er med. Tag majs f.eks. Foruden de 11 EU-lande har der været forsøgsudsætninger i Japan, New Zealand, Brasilien, Mexico, Chile, Egypten, Philippinerne, Indonesien og Ukraine, så GMO er altså kommet for at blive.